  Наталья Тетерина Пичи Пурга ёросысь Выль Мӧнья гуртысь Юрий Николаев Сочиын радъям Егитъёслэн но студентъёслэн XIX дунневыл фестивалязы пыриськоз. Со понна 1 сюрс пала мылкыд карисьёс пӧлын быръёнъёсты ортчоно луиз, вераз иворъёсъя «Удмуртия» агентстволы Удмурт кун университетысь Спортъя но физкультурая институтлэн магистратураяз дышетскись. Студентлэн кылъёсызъя, фестиваль сярысь со дышетӥсезлэсь тодӥз. Со ик Юрийлы калыккуспо ужрадэ пыриськыны дэмлаз.  Удмуртиысь делегатъёсты быръён понна конкурс радъямын вал. Нырысь ик мылкыд карисьёслэсь анкетаоссэс бичазы. Собере куартолэзе но инвожое ужрадэз радъясьёсын пумиськонъёс ортчизы, кытын фестивале пыриськыны малпасьёс асьсэдыз возьматӥзы но вормонъёсынызы тодматӥзы. Куинетӥез быръён люкет — англи кылэз тодонъя тест. Та люкетъёсты ортчем адямиос — со 150 пала егитъёс — азьвыл аръёсы фестивалъёсы пыриськисьёсын пумиськизы, ужлэн радэныз тодматскизы. Собере вуоно делегатъёсты 5 командалы люкизы но соос борды кыӵе ке но кун юнматӥзы. Котькуд команда со кунэз возьматоно луиз. Милям вал со Сенегал. Ми кык-куинь пол пумиськылӥм, лэсьтӥм видеопрезентация но сценка малпамы. Сценка пуктӥм но, одӥг милям гинэ сценкамы вал. Мукет командаос презентация гинэ лэсьтэмын вал. Со конкурсэз ми вормим Юрий НиколаевФестивале мынӥсьёсты быръёнлэн берпуметӥ люкетэз гудырикошконэ но куарусёнлэн кутсконаз «Дзержинец» лагерьын ортчиз. Егитъёсты 10 командалы люкизы но пӧртэм ужъёс сётъязы. Соос пӧлын англи кылын вераськон, синэз кыньыса ӝуждалая султон, сётэм материалъёслэсь лобась арбери лэсьтон но мукет. Юрий Николаевлэн верамезъя, солэн командаез тросаз вожвылъяськонъёсын вормылӥз, нош тужгес усто егитъёсты Удмуртиысь делегацие пыртӥзы. Та вакытэ соос Егитъёслэн но студентъёслэн XIX дунневыл фестивальзылы дасясько. «Ми Удмуртиез возьматӥсь номер дасяны кулэ. Ветлӥськом „Чипчирганэ“, эктон кӧня ке дышетӥськом. Ачим арганэн шудыны дышетскисько али. Синпельёс лэсьтӥськом: пулэсь удмурт ибырвесь, туйлэсь лэсьтэм солярной пус, открыткаос Удмуртиысь, Сарапулысь сиён-юонъёс — шоколад, зефир. Кунгожсьӧр делегатъёсын ми пумиськом но воштӥськомы синпельёсынымы. Соос асьсэлэсь, нош ми асьмелэсь сётӥськом», — вераз Юрий Николаев. Удмурт кун университетын дышетскись малпамъя, мукет кунъёстӥ ветлыны луонлыкез али ӧвӧл бере, фестивале мыныса, со быдэс дуннеысь калыкъёсты, соослэсь шуг-секытъёссы бордын ужамзэс адӟоз. Матысьгес тодматскыса, пӧртэм калыкъёс ог-огзы вылэ вожпотонзы ӧвӧл шуыса валаны быгатозы. Тодэ вайытом, 14–17 коньывуонэ Сочие Егитъёслэн но студентъёслэн XIX дунневыл фестивалязы 150 кунъёсысь 20 сюрс адями люкаськоз. Соос пӧлын Удмуртилэн 125 пыриськисьёслэсь но 60 волонтёръёслэсь делегациез. Вераны кулэ, фестиваль Россиысь куд-ог улосвылъёсы но вуоз. Калыккуспо ужрадлэн улосвыл программаезъя Удмуртие 26 кунъёсысь 50 делегатъёс лыктозы. Со улсын ик Ижкарын Пиналъёс понна йӧскалыккуспо лагерь радъяськоз. Тегъёс: УдГУ Ижкар Сочи егитъёс Удмуртия Мерлык йӧскалыкполитика  